DECIZIA COMISIEI
din 13 mai 2009
privind selectarea operatorilor de sisteme paneuropene care furnizează servicii mobile prin satelit (MSS)
[notificată cu numărul C(2009) 3746]
(2009/449/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 626/2008/CE a Parlamentului European și a Consiliului din 30 iunie 2008 privind selectarea și autorizarea sistemelor care furnizează servicii mobile de comunicații prin satelit (MSS) (1), în special articolul 5,
întrucât:
(1)
În scopul de a înlesni dezvoltarea unei piețe interne competitive pentru serviciile mobile prin satelit (MSS) în întreaga Comunitate și de a asigura treptat acoperirea în toate statele membre, Decizia nr. 626/2008/CE instituie o procedură comunitară pentru selectarea în comun a operatorilor de sisteme mobile de comunicații prin satelit care folosesc banda de frecvențe de 2 GHz, în conformitate cu Decizia 2007/98/CE a Comisiei (2), care cuprinde frecvențe radio de la 1 980 la 2 010 MHz pentru comunicațiile pământ-spațiu și de la 2 170 la 2 200 MHz pentru comunicațiile spațiu-pământ.
(2)
La 7 august 2008, Comisia a publicat o invitație de depunere a candidaturilor pentru sistemele paneuropene care furnizează servicii mobile de comunicații prin satelit (MSS) (2008/C 201/03) (3). Termenul de depunere a candidaturilor a fost stabilit pentru data de 7 octombrie 2008.
(3)
În termenul stabilit s-au primit candidaturi din partea ICO Satellite Limited, Inmarsat Ventures Limited, Solaris Mobile Limited și TerreStar Europe Limited.
(4)
La 24 octombrie 2008 s-au transmis către ICO Satellite Limited, Inmarsat Ventures Limited și TerreStar Europe Limited solicitări de informații suplimentare în legătură cu îndeplinirea cerințelor de admisibilitate. Toți cei trei candidați au răspuns până la data de 7 noiembrie 2008.
(5)
Prin Decizia C(2008) 8123 din 11 decembrie 2008 privind admisibilitatea candidaturilor depuse ca urmare a invitației de depunere a candidaturilor pentru sistemele paneuropene care furnizează servicii mobile de comunicații prin satelit (MSS) (2008/C 201/03), Comisia a hotărât că se pot admite cele patru candidaturi depuse de ICO Satellite Limited, Inmarsat Ventures Limited, Solaris Mobile Limited și, respectiv, TerreStar Europe Limited. Decizia a fost notificată imediat candidaților, iar lista candidaților admisibili a fost publicată pe site-ul web al Comisiei (4).
(6)
În conformitate cu anexa la Decizia nr. 626/2008/CE, ICO Satellite Limited, Inmarsat Ventures Limited și TerreStar Europe Limited au furnizat, în plus față de candidatură, în termen de cel mult 80 de zile lucrătoare de la depunerea candidaturii lor (până la 6 februarie 2009) informații cu privire la finalizarea analizei critice a proiectului.
(7)
Pe de altă parte, TerreStar Europe Limited și ICO Satellite Limited au furnizat adăugiri la conținutul tehnic sau operațional al candidaturii după termenul de depunere a candidatorii și după termenul de depunere a informațiilor cu privire la finalizarea analizei critice a proiectului și, prin urmare, acestea nu au putut fi luate în considerare.
(8)
În prima etapă de selectare, în termen de 40 de zile lucrătoare de la publicarea listei candidaților admisibili, Comisia ar trebui să evalueze în ce măsură candidații au demonstrat faptul că sistemele lor mobile de comunicații prin satelit se află la nivelul necesar de dezvoltare tehnică și comercială. Această evaluare ar trebui să se bazeze pe finalizarea satisfăcătoare a etapelor unu-cinci, după cum sunt stabilite în anexa la Decizia nr. 626/2008/CE. Pe parcursul primei etape de selectare ar trebui să se țină seama de credibilitatea candidaților și de viabilitatea sistemelor mobile de comunicații prin satelit propuse.
(9)
Pentru înlesnirea implementării procedurii de selectare comparativă și, în special, pentru a asista Comisia la elaborarea unor decizii legate de procedura de selectare, s-a constituit, în cadrul Comitetului pentru comunicații, un grup de lucru pentru procedura de selectare comparativă pentru sisteme paneuropene care furnizează servicii mobile prin satelit (MSS).
(10)
Pentru analiza și evaluarea candidaturilor în prima etapă de selectare, Comisia a solicitat consultanță și asistență din partea unor experți externi, selectați printr-o procedură de licitație competitivă pe baza expertizei și a nivelului ridicat al acestora de independență și imparțialitate.
(11)
În urma unei analize detaliate și a unor dezbateri ample în cadrul ședințelor, experții au întocmit un raport consolidat incluzând concluziile privitoare la finalizarea etapelor, care a fost transmis Comisiei.
(12)
Concluziile evaluării inițiale a experților externi au fost discutate de experții din statele membre în cadrul grupului de lucru (instituit în cadrul Comitetului pentru comunicații) pentru procedura de selectare comparativă pentru sisteme paneuropene care furnizează servicii mobile prin satelit (MSS). Rezultatul acestor discuții a fost prezentat și dezbătut în cadrul Comitetului pentru comunicații.
(13)
Comisia a luat în considerare raportul consolidat al experților externi, precum și avizul experților din statele membre exprimat în cadrul grupului de lucru pentru procedura de selectare comparativă pentru sisteme paneuropene care furnizează servicii mobile prin satelit (MSS), în scopul evaluării primei etape de selectare.
(14)
Rezultatul evaluării Comisiei este că Inmarsat Ventures Limited și Solaris Mobile Limited au făcut dovada nivelului necesar de dezvoltare tehnică și comercială a sistemelor lor mobile de comunicații prin satelit și ar trebui să fie candidați eligibili, iar ICO Satellite Limited și TerreStar Europe Limited nu au făcut dovada nivelului necesar de dezvoltare tehnică și comercială a sistemelor lor mobile de comunicații prin satelit și nu ar trebui să fie candidați eligibili.
(15)
Etapa întâi se intitulează „Depunerea unei cereri de coordonare la Uniunea Internațională a Telecomunicațiilor (UIT)” și prevede obligația candidatului de a prezenta dovezi clare din care să rezulte că administrația responsabilă pentru depunerea unei cereri la UIT pentru un sistem mobil de comunicații prin satelit care să fie utilizat pentru furnizarea de servicii comerciale MSS pe teritoriul statelor membre a depus informațiile corespunzătoare prevăzute în apendicele 4 la Regulamentul radiocomunicațiilor al UIT. Toate cele patru candidaturi conțineau dovezi clare în acest sens, care au determinat Comisia să considere că această etapă fusese finalizată în mod satisfăcător de către toți cei patru candidați.
(16)
Etapa a doua se intitulează „Fabricarea satelitului” și prevede obligația candidatului de a prezenta dovezi clare cu privire la existența unui acord cu caracter obligatoriu privind fabricarea sateliților necesari pentru furnizarea de servicii comerciale MSS pe teritoriul statelor membre. Documentul identifică etapele de construcție care conduc la finalizarea fabricării sateliților necesari pentru furnizarea de servicii comerciale MSS. Documentul este semnat de candidat și de societatea care fabrică sateliții. Candidaturile societăților Inmarsat Ventures Limited și Solaris Mobile Limited au fost susținute de dovezi clare în acest sens, care au determinat Comisia să considere că această etapă fusese finalizată în mod satisfăcător de către acești candidați.
(17)
Etapa a treia se intitulează „Acordul de lansare a satelitului” și prevede obligația candidatului de a prezenta dovezi clare cu privire la existența unui acord cu caracter obligatoriu privind lansarea unui număr minim de sateliți necesari pentru continuarea furnizării de servicii comerciale MSS pe teritoriul statelor membre. Documentul identifică datele de lansare și serviciile furnizate la lansare, precum și termenii și condițiile contractuale privind garanția. Documentul este semnat de operatorul sistemului mobil de comunicații prin satelit și de compania care lansează sateliții. Toate cele patru candidaturi au fost susținute de dovezi clare în acest sens, care au determinat Comisia să considere că această etapă fusese finalizată în mod satisfăcător de către toți cei patru candidați.
(18)
Etapa a patra se intitulează „Stații terestre de acces” și prevede obligația candidatului de a prezenta dovezi clare cu privire la existența unui acord cu caracter obligatoriu pentru construirea și instalarea unor stații terestre de acces care s-ar folosi la furnizarea de servicii comerciale MSS pe teritoriul statelor membre. Toate cele patru candidaturi au fost susținute de dovezi clare în acest sens, care au determinat Comisia să considere că această etapă fusese finalizată în mod satisfăcător de către toți cei patru candidați.
(19)
Etapa a cincea se intitulează „Finalizarea analizei critice a proiectului”. Analiza critică a proiectului se definește ca fiind „etapa din procesul de realizare a unei nave spațiale în care faza de proiectare și dezvoltare se încheie și începe faza de fabricare”. Etapa impune candidatului să furnizeze dovezi clare cu privire la finalizarea, în termen de cel mult 80 de zile lucrătoare de la depunerea candidaturii, a analizei critice a proiectului, în conformitate cu etapele de construcție indicate în acordul de fabricare a sateliților. Documentul respectiv este semnat de societatea care fabrică sateliții și indică data la care a fost finalizată analiza critică a proiectului. Candidaturile societăților ICO Satellite Limited, Inmarsat Ventures Limited și Solaris Mobile Limited au fost susținute de dovezi clare în acest sens, care au determinat Comisia să considere că această etapă fusese finalizată în mod satisfăcător de către acești candidați.
(20)
În ceea ce privește etapa a doua […] (5). […] (5) lipsa de dovezi contractuale și actualizate pentru etapele de construcție care conduc la finalizarea fabricării sateliților necesari pentru furnizarea de servicii comerciale MSS a determinat Comisia să considere, în conformitate cu articolul 5 alineatul (1) din Decizia nr. 626/2008/CE, că această etapă nu fusese finalizată în mod satisfăcător de către ICO Satellite Limited.
(21)
[…] (5) Inconsecvența dintre informațiile furnizate în candidatură și informațiile legate de analiza critică a proiectului care au fost prezentate ulterior, precum și absența unor dovezi clare de finalizare a analizei critice a proiectului pentru satelitul menționat în acordul privind fabricarea satelitului inclus în candidatură, au determinat Comisia să considere, în conformitate cu articolul 5 alineatul (1) din Decizia nr. 626/2008/CE, că TerreStar Europe Limited nu finalizase în mod satisfăcător etapa a cincea, coroborată cu etapa a doua.
(22)
Inmarsat Ventures Limited a solicitat în candidatura sa un spectru de 15 MHz pentru comunicațiile pământ-spațiu și un spectru de 15 MHz pentru comunicațiile spațiu-pământ. Solaris Mobile Limited a solicitat în candidatura sa un spectru de 15 MHz pentru comunicațiile pământ-spațiu și un spectru de 15 MHz pentru comunicațiile spațiu-pământ.
(23)
Deoarece cererea combinată de frecvențe radio solicitate de Inmarsat Ventures Limited și Solaris Mobile Limited nu depășește numărul de frecvențe radio disponibil identificat în articolul 1 alineatul (1) din Decizia nr. 626/2008/CE, cei doi candidați ar trebui să fie selectați în conformitate cu articolul 5 alineatul (2) din Decizia nr. 626/2008/CE.
(24)
Orice decizie de selectare adoptată ca urmare a primei etape de selectare ar trebui să identifice respectivele frecvențe pe care fiecare candidat selectat să fie autorizat să le utilizeze în fiecare stat membru, în conformitate cu titlul III din Decizia nr. 626/2008/CE.
(25)
Frecvențele ar trebui să fie identificate pe baza unor criterii obiective, transparente, nediscriminatorii și proporționale. În acest sens, ar trebui să se aplice principiul gestionării eficiente a frecvențelor radio, consacrat în articolul 9 din Directiva 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (directivă-cadru) (6). În conformitate cu acest principiu, numărul de frecvențe, și anume de 2 × 30 MHz, care urmează a fi utilizate, ar trebui să se împartă în sub-benzi de lărgimi de bandă egale atât pentru comunicațiile pământ-spațiu (legătură ascendentă), cât și pentru comunicațiile spațiu-pământ (legătură descendentă) pentru a permite o utilizare mai eficientă a sub-benzilor. Perechea inferioară de sub-benzi ar trebui să se compună din 1 980-1 995 MHz pentru comunicațiile pământ-spațiu (legătură ascendentă) și din 2 170-2 185 MHz pentru comunicațiile spațiu-pământ (legătură descendentă); perechea superioară de sub-benzi ar trebui să se compună din 1 995-2 010 MHz pentru legătura ascendentă și din 2 185-2 200 MHz pentru legătura descendentă. După cum se prevede în secțiunea 4.4 din Invitația de depunere a candidaturilor 2008/C 201/03, Comisia a ținut seama de preferințele indicate de candidații eligibili în candidaturile lor […] (5).
(26)
În termen de 30 de zile lucrătoare de la publicarea listei candidaților selectați, candidații care nu intenționează să utilizeze frecvențele radio ar trebui să informeze în scris Comisia în legătură cu acest lucru.
(27)
În conformitate cu articolul 7 din Decizia nr. 626/2008/CE, statele membre garantează candidaților selectați, în funcție de intervalul de timp și de zona de servicii la care s-au angajat candidații selectați, în conformitate cu articolul 4 alineatul (1) litera (c) și în conformitate cu legislația națională și comunitară, dreptul de utilizare a frecvenței radio identificate prin decizia Comisiei adoptată în temeiul articolului 5 alineatul (2) sau în temeiul articolului 6 alineatul (3), precum și dreptul de a opera un sistem mobil de comunicații prin satelit. Statele membre informează în mod corespunzător candidații selectați cu privire la aceste drepturi. Decizia nr. 626/2008/CE stipulează, de asemenea, acordarea dreptului de utilizare a frecvențelor radio specifice candidaților selectați cât de repede posibil după selectarea acestora, în conformitate cu articolul 5 alineatul (3) din Directiva 2002/20/CE a Parlamentului European și a Consiliului din 7 martie 2002 privind autorizarea rețelelor și serviciilor de comunicații electronice (Directiva privind autorizarea) (7).
(28)
Măsurile prevăzute de prezenta decizie sunt conforme cu avizul Comitetului pentru comunicații emis la 2 aprilie 2009,
ADOPTĂ PREZENTA DECIZIE:
Articolul 1
Societățile ICO Satellite Limited și TerreStar Europe Limited nu sunt candidate eligibile în urma primei etape de selectare din procedura de selectare comparativă prevăzută la titlul II din Decizia nr. 626/2008/CE.
Articolul 2
Societățile Inmarsat Ventures Limited și Solaris Mobile Limited sunt candidate eligibile în urma primei etape de selectare din procedura de selectare comparativă prevăzută la titlul II din Decizia nr. 626/2008/CE.
Deoarece cererea combinată de frecvențe radio solicitate de candidații eligibili reținuți în urma primei etape de selectare din procedura de selectare comparativă prevăzută la titlul II din Decizia nr. 626/2008/CE nu depășește numărul de frecvențe radio disponibile, identificate în articolul 1 alineatul (1) din Decizia nr. 626/2008/CE, se selectează societățile Inmarsat Ventures Limited și Solaris Mobile Limited.
Articolul 3
Frecvențele pe care fiecare candidat selectat este autorizat să le utilizeze în fiecare stat membru, în conformitate cu titlul III din Decizia nr. 626/2008/CE, sunt următoarele:
(a)
Inmarsat Ventures Limited: de la 1 980 la 1 995 MHz pentru comunicațiile pământ-spațiu și de la 2 170 la 2 185 MHz pentru comunicațiile spațiu-pământ;
(b)
Solaris Mobile Limited: de la 1 995 la 2 010 MHz pentru comunicațiile pământ-spațiu și de la 2 185 la 2 200 MHz pentru comunicațiile spațiu-pământ.
Articolul 4
Selectarea Inmarsat Ventures Limited și Solaris Mobile Limited, precum și identificarea pentru candidații selectați a respectivelor frecvențe, după cum se prevede la articolele 2 și 3, este condiționată de netransmiterea în scris de către candidatul selectat în cauză, în termen de 30 de zile lucrătoare de la publicarea de către Comisie a listei candidaților selectați, a unor informații care să indice că acesta nu intenționează să utilizeze frecvențele radio identificate.
Articolul 5
Prezenta decizie se adresează:
1.
statelor membre și
2.
(a)
societății ICO Satellite Limited, 269 Argyll Avenue, Slough SL1 4HE, Regatul Unit;
(b)
societății Inmarsat Ventures Limited, 99 City Road, London EC1Y 1AX, Regatul Unit;
(c)
societății Solaris Mobile Limited, 30 Upper Pembroke Street, Dublin 2, Republica Irlanda;
(d)
societății TerreStar Europe Limited, c/o TerreStar Global Ltd., 2nd Floor, 145-157 St John Street, London EC1V 4PY, Regatul Unit.
Adoptată la Bruxelles, 13 mai 2009.